runetrust/blame-folketinget-dk huggingface dataset:
Lene Espersen (KF), 2001-10-25:
For når vi ser bort fra de desværre mange pletter, der er på verdenskortet, hvor regeringerne fortsat er udemokratiske og undertrykker den fri presse og partidannelse, så er meget af verden jo heldigvis i dag kendetegnet ved at kæmpe for frihed til den enkelte, herunder også frie valg, hvor folket vælger repræsentanter til parlamenterne og vælger, hvem der skal have magten i form af en regering.
Troels Christensen (V), 2008-12-02:
Der var et lille knæk i 2006, men KL har jo forklaret, at det skyldtes noget teknisk med nogle pensioner til biblioteksmedarbejdere, der blev ført fra konto 3 til konto 6. Jeg vil også godt have lov at sige, at selv om vi måske nok kan finde nogle bittesmå skvulp med hensyn til, hvordan og hvorledes bevillingerne har været, er det jo ikke sikkert, at servicen er blevet dårligere.
Lars Løkke Rasmussen (V), 2015-12-15:
Det, der flytter noget nu og her, er, at der på dansk jord føres en stram asylpolitik, og at der på europæisk jord kæmpes for tredjelandsaftaler, der sikrer, at vi kan give noget hjælp i nærområderne, der kan tage presset af, og at vi får opbygget EU's ydre grænser, så vores hoveddør og bagdør ikke står på vid gab.
Margot Torp (S), 2000-05-02:
De midler, som vi så valgte at sætte ind på at gå ind og sikre, at det var de allersidste rester, vi fik konstateret, ville jo så gå fra andre fødevareområder, som jeg synes lige for tiden påkalder sig mere opmærksomhed med hensyn til BSE og campylobacter osv. Så det er meget vigtigt, at vi beslutter, hvor det er, vi vil bruge ressourcerne.
Lissa Mathiasen (S), 2003-11-25:
Jeg er nødt til at sige til fru Carina Christensen, at der jo kan opstå et meget stort problem. Hvis man skal købe en andelsbolig og ikke har så mange penge, har man, hvilket vi også deler til fulde, hvilket også vores ordfører sagde, muligheden for at komme ind med pant i den bolig, man køber; altså med pant i sit andelsbevis, som så måske er belånt optimalt.
Keld Albrechtsen (EL), 2003-12-10:
Selv om ministeren nu siger, at det er noget, der skal klares af med Dansk Folkeparti, fordi det er en aftale, ministeren har indgået med Dansk Folkeparti, må det vel være sådan, at det også er et spørgsmål mellem Folketinget og ministeren og mellem offentligheden og ministeren, for det er jo en aftale, som er fuldt ud offentligt tilgængelig, og som vel forpligter regeringen i den forstand, at det, der står i aftalen, må antages at være noget, som regeringen står inde for og er ansvarlig for, også over for Folketinget og befolkningen. Der vil jeg godt spørge ministeren, om det ikke er korrekt, at i aftalen bruges ordet boligorganisation, ikke afdeling, og derfor må aftalen jo på almindelig dansk forstås sådan, at for at et forsøg kan gennemføres, skal boligselskabet, altså boligorganisationen, også acceptere det.
Rikke Hvilshøj (V), 2005-05-12:
Men så vil jeg også fremhæve det, som jeg mener at vi også sagtens kan tillade os at kræve af de unge, uanset om de har anden etnisk baggrund eller de er danske, og det er, at de kigger bredere både geografisk og fagmæssigt, når de er ude at se, hvad der er af muligheder for at få en praktikplads.
Charlotte Dyremose (KF), 2014-10-30:
Vi vil under de politiske drøftelser hos ministeren fortsat arbejde for, at der i det danske program afsættes midler til at sikre generationsskifte i fiskeriet, og at der etableres en ordning til kompensation for sæl- og fugleskader, samt at vi fremadrettet sikrer, at vi bruger udviklingspengene til at frembringe nye redskaber og reguleringer, der kan supplere udsmidningsforbuddet.
Peter Skaarup (DF), 2011-04-05:
Hvis der er sådan nogle foreninger, det kan være foreningen af pædofile eller foreningen af pyromaner, der opfordrer til brand i gaden eller misbrug af børn, skal sådanne foreninger opløses, det er noget, vi skal gøre, og så skal vi efterfølgende føre en sag ved domstolene.
Lars Løkke Rasmussen (V), 2002-03-01:
Det er sådan set den funktion - altså det tilsyn med, at responstid overholdes, at beredskabet fungerer - jeg har vurderet med fordel lige så godt kunne løftes i regi af Beredskabsstyrelsen, i regi af en bedre egenkontrol, i regi af bedre retningslinjer for, hvordan ting skal være dimensioneret, og for, hvilke responstider vi vil acceptere.
Karen Hækkerup (S), 2010-04-09:
Derfor er det fint, at man nu, fordi Socialdemokraterne presser på, er villig til at gå skridtet videre og gå i gang med nogle ekspertundersøgelser og få nogle smagsdommere til at kigge på det, men kunne det ikke gå lidt stærkere, vil jeg spørge Venstre.
Karsten Lauritzen (V), 2010-11-09:
Jeg skal også her fra Folketingets talerstol sige, at en af de personer, vi giver statsborgerskab til her i dag, er en, som jeg og et andet folketingsmedlem fra Venstre har haft i praktik i ½ år, en ung kvinde, som har gjort en stor indsats for at blive dansk statsborger.
Franciska Rosenkilde (ALT), 2026-01-20:
Men det viser jo desværre, at mulighederne for at straffe seriemishandlere inden for lovgivningen og beskytte dyrene ikke udnyttes ordentligt. Så spørgsmålet er: Hvad er statsministerens politiske holdning til, at seriemishandlere med mange domme bag sig fortsat får lov til at holde dyr?
Troels Lund Poulsen (V), 2003-01-21:
Derudover vil jeg også sige til hr. Holger K. Nielsen og det, hr. Holger K. Nielsen fra talerstolen tidligere nævnte som et faktum, om, at Venstre plejede mere omgang med socialistiske regimer end SF: Jeg tror, at historiebøgerne giver os ganske ret i, at Venstre på ingen måde har plejet mere omgang med de socialistiske regimer, end SF har.
Ane Halsboe-Jørgensen (S), 2021-04-28:
Det er naturligvis en del af en større ambition fra regeringens side om at levere uddannelsesmuligheder til hele landet, som flere selvfølgelig også har antydet at de håbede var tilfældet, og det kan jeg så hermed bekræfte at det er, for det her er selvfølgelig en del ud af en større ambition fra regeringens side om netop at levere uddannelsesmuligheder til hele landet.
Johanne Schmidt-Nielsen (EL), 2011-03-31:
opfordre undervisningsministeren til at rulle besparelserne tilbage, men det er nok for optimistisk at tro, at han vil lytte til det, men jeg vil meget gerne have et svar fra undervisningsministeren, om det virkelig kan være rimeligt, at vi har uddannelser i Danmark – uddannelse til lærer, pædagog, sygeplejerske og en lang række andre uddannelser på det her område – hvor der er så få timer, at de studerende simpelt hen skriger på at få lov til at lave noget mere.
Theresa Scavenius (UFG), 2024-02-21:
Og når vi har en masse eksempler på, at der er bekymring omkring, hvorvidt tilsynet og kontrollen har været tilstrækkelig, og at det så har fået konsekvenser for miljøet, så synes jeg, det er naturligt at sige, at regeringen nedprioriterer muligheden for at føre tilsyn i forhold til miljø, herunder sundhed og borgernes sikkerhed.
Thorkild B. Fransgaard (FP), 1999-05-20:
Og læser man rapporten her, ikke bare konklusionen, men læser man rapporten her, ja, så giver den jo faktisk Fremskridtspartiet ret. Hvis vi læser under afsnittet om arbejdsmiljøeffekten, så står der, at der ikke i undersøgelsen er påvist en langtidseffekt hos mennesker, der arbejder, altså beskæftiger sig, med pesticider.
Jeppe Bruus (S), 2022-05-11:
Så kan der være en juridisk uenighed, det anerkender jeg, men som minister baserer jeg det jo på de råd og den vejledning, jeg får fra de jurister, jeg selv har til rådighed, og fra de jurister, der sidder i Justitsministeriet, og på det arbejde, der er lavet i den tværministerielle arbejdsgruppe, og der når man altså frem til et andet resultat og også en uenighed i den redegørelse, der er kommet.
Claus Hjort Frederiksen (V), 2008-10-22:
Som jeg redegjorde for før, er der en gennemgang fra 2006 af den videnskabelige litteratur, som indikerer, at de positive effekter ved at bevare tilknytningen til arbejdsmarkedet ved muskel- og skeletbesvær også gælder andre lidelser, f.eks. ukomplicerede psykiske lidelser.
Anders Fogh Rasmussen (V), 2000-09-06:
Det, der er tale om, er, at EU-landene vil gå sammen om en fælles, koordineret forsvarspolitik, men der er stadig væk tale om nationale militære forsvar, hvor man bare stiller nogle ressourcer til rådighed for fælles aktioner, såfremt vi får brug for at løse regionale konflikter i Europa.
Ellen Trane Nørby (V), 2009-01-15:
Men som jeg sagde i min ordførertale, bakker Venstre op om L 93, og vi mener også, at det er et vigtigt skridt at tage, fordi det her gør ligestilling til vores alle sammens ansvar og ikke kun noget, der ligger på den enkelte fagministers bord, når ministeren skal sørge for, at kabalen går op, og sørge for, at vores offentlige råd og nævn er mangfoldigt sammensat.
Mette Thiesen (NB), 2022-01-27:
Vi har tidligere forsøgt at få aktiveret grundlovens § 42 herinde i Folketinget, hvor vi havde mulighed for at få de lempelser af udlændingepolitikken, som Socialdemokratiet jo sagde at de ikke ville lave, men som de alligevel lavede, ud til afstemning hos danskerne.
Marlene Harpsøe (DF), 2010-06-10:
Jeg vil altså bare gerne minde hr. Karsten Hønge om, at når man tager ordet som ordfører, og når jeg som medlem af Folketinget får ordet til kort bemærkning, er det jo muligt for mig at stille spørgsmål til hr. Karsten Hønge, og det er altså også ordførerens opgave at kunne besvare de spørgsmål, som Dansk Folkeparti stiller.
Poul Nødgaard (DF), 2005-06-10:
Jeg ved ikke, om det ikke er for skrapt et udtryk, at det er strammere, men det er da rigtigt, går jeg ud fra, at nu bliver de 20-30 kommuner, der ikke lægges sammen med nogen, behandlet isoleret, sådan at de kan sætte deres skat ned, og jeg kan bekræfte, at det nu bliver sådan, at alle de andre kommuner, der lægges sammen, behandles i en pulje for sig.
Marlene Harpsøe (DD), 2024-01-30:
Det viste en undersøgelse fra EVA også, som blev fremlagt her sidste år – det var vist i august måned – og som jeg synes det er rigtig vigtigt at vi alle sammen, hvis vi får lejlighed til det, dykker ned i, så det ikke kun handler om, hvad vi lige kan gøre på vores område, men også om at række ud til de andre ministerier, der også har et ansvar på det her område.
Thor Möger Pedersen (SF), 2011-12-20:
Dansk Folkeparti har fremmet et ændringsforslag, som nu faktisk står til at blive til virkelighed, og Dansk Folkeparti har reageret ved at løbe skrigende bort fra partiets egen position – man har forsøgt at være konstruktiv opposition, hvilket vi fra regeringens side endda forsøgte at kvittere for ved at invitere til brede drøftelser osv. – og i stedet støtte Liberal Alliances position, efter hvilken man gør nogle meget lukrative regler for nogle meget velpolstrede pengetanke endnu mere lukrative.
Ellen Trane Nørby (V), 2010-04-20:
Hvis vi tager det helt konkrete eksempel med en enlig mor på starthjælp med to børn, som efter skat har en indtægt på 17.000 kr., er det da klart, at hvilket rådighedsbeløb hun har, kommer fuldstændig an på, hvad det er for nogle udgifter, hun har og dermed, om hun i sidste ende, når vi nærmer os den 25., den 26., den 30. i måneden, har svært ved at styre sin økonomi og ikke har penge nok til rådighed.
Lene Espersen (KF), 2009-03-24:
Hele ideen med det her ekstra tilskud til energirenovering er jo netop at fremme, at folk vælger det mest energirigtige, så der får man ifølge vores lovforslag ekstra penge for at vælge det, der er det mest energirigtige og det, der vil leve op til de nye krav, som bliver stillet til bygningsreglementet fra 2010.
Mattias Tesfaye (S), 2022-04-28:
Jeg fik jo lige mulighed for, da jeg sad nede på min plads, at finde den nøjagtige formulering, som vi aftalte i forbindelse med de nye regler for statsborgerskab, hvor der står, at: »Med aftalen forpligter regeringen sig til inden sommerferien at indkalde til drøftelser om, hvordan myndighedernes inddragelsesindsats kan tilrettelægges, så det så vidt muligt sikres, at midlertidig beskyttelse ikke udvikler sig til »de facto permanent ophold«.«
Sonja Albrink (CD), 1998-01-20:
Som den radikale ordfører sagde, var CD jo ikke med i det flertal, som bad om at få dette lovforslag, men vi vil meget gerne være med til i forbindelse med udvalgsbehandlingen at kigge på, hvordan vi får et forslag, som kan gøre livet lettere for de små iværksættere, strikket rigtigt sammen.
Per Larsen (KF), 2022-01-20:
Men vi tager selvfølgelig til efterretning, at der ikke ser ud til at være et flertal for vores forslag lige her og nu, og så må vi jo tage det med, når vi skal forhandle sundhedsaftale, for det er bydende nødvendigt, at vi kommer op i niveau, så vi sikrer, at alle danskere, som statsministeren jo så rigtigt pointerede i sin nytårstale, får ret til at have en egen læge, som man kender.
Kristian Jensen (V), 2010-01-28:
Lad bare de offentlige udgifter vokse, få tilført flere penge, så skal det nok gå alt sammen. Den model, som forslagsstillerne kommer med, vil føre til en samlet set dårligere opkrævning og inddrivelse, og det vil medføre et provenutab både for statskassen og for den offentlige sektor som helhed.
Claus Hjort Frederiksen (V), 2008-03-28:
Beslutningsforslaget går ud på, at regeringen inden den 1. januar 2009 skal klarlægge ressourceforbruget i forbindelse med den offentlige sektors interne sygedagpengerefusion med henblik på at tage de nødvendige initiativer i retning af regelforenkling og afbureaukratisering af sygedagpengerefusionen, herunder at sikre etableringen af det nødvendige digitale indberetningssystem.
Pernille Rosenkrantz-Theil (S), 2015-04-21:
Jeg skulle hilse, fra hvor jeg er vokset op, og sige, at der kan man godt pege på et par stykker, som ville have haft god gavn af at være tvangsfjernet hjemmefra lidt tidligere, end man blev det, og hvor samfundet kunne have hjulpet væsentligt mere, end samfundet har gjort undervejs.
Lars Løkke Rasmussen (M), 2024-02-07:
Det er klart, at vi ser med ganske stor alvor på, at ICJ har fundet det nødvendigt at pålægge Israel foreløbige foranstaltninger, og vi har en forventning om, at det er en kendelse, som Israel efterlever, og som jo betyder, at Israel inden for 1 måned skal aflevere en statusrapport om overholdelse af de foreløbige foranstaltninger.
Søren Søndergaard (EL), 2022-04-19:
I Kristendemokraterne og Enhedslisten fandt vi det så væsentligt at få det belyst og dementeret, at vi i fællesskab besluttede at indkalde til den her forespørgsel, som har følgende ordlyd: Hvad vil regeringen gøre for at sikre den danske presses journalistiske frihed set i lyset af de danske efterretningstjenesters rundtur med advarsler hos flere redaktører og indkaldelsen af et større antal journalister som vidner i forbindelse med anklager om medarbejderes læk af fortrolige oplysninger?
Pia Adelsteen (DF), 2019-01-11:
Jeg synes, det vil være rigtig godt, hvis vi meget tydeligt på hjemmesider på en eller anden måde kan angive, at det her er en hjemmeside, hvor produkterne kommer derfra eller derfra, eller hvad ved jeg, uden i øvrigt at kende reglerne, og kan man lave en blokering for noget, hvor det, der bliver solgt, åbenlyst er ulovligt, så for min skyld gerne.
Helge Adam Møller (KF), 2004-04-15:
Nu har vi indgået en aftale med dem, der er villige til at gøre en bedre indsats, bl.a. Dansk Folkeparti, og derfor bevilger vi 350 mio. kr. ekstra om året, som anvendes til bl.a. flere behandlingsafdelinger, bedre uddannelse, flere ansatte fængselsfunktionærer af anden etnisk oprindelse, et superfængsel på Københavns Politigård osv.
Mattias Tesfaye (S), 2021-04-14:
Jeg vil ikke blande mig i afgørelser fra Flygtningenævnet, der er et uafhængigt domstolslignende organ, hvor der sidder en dommer for bordenden, så for helt kort at svare på spørgsmålet: Ja, jeg synes, det giver mening, at personer, der ikke længere har behov for beskyttelse, mister deres opholdstilladelse, hvis de ikke kan få et nyt opholdsgrundlag.
Johanne Schmidt-Nielsen (EL), 2018-01-12:
Og det, som har været situationen i Danmark fra 2007, hvor Anders Fogh Rasmussen ændrede reglerne, og så til i dag, har ikke været, at forældrene sådan bare kunne få opholdstilladelse, fordi de havde børn, men at man lod de her børnefamilier bo i nogle boliger i tilknytning til centrene, hvor børnene kunne få et sådan lidt mere almindeligt børneliv; i det sekund, de kan udsendes, bliver de stadig væk udsendt, forældrene har ikke adgang til arbejdsmarkedet osv. osv., men man tog nogle særlige hensyn til børnene.
Helena Artmann Andresen (LA), 2024-05-15:
Derfor var det også vigtigt for os med den nye folkeskoleaftale at sikre, at PPR-medarbejdere får bedre mulighed for at komme tættere på skolerne og få sparret med lærere og pædagoger, og derudover at PPR bliver afbureaukratiseret, så psykologerne får mere tid til børnene.
Flemming Møller Mortensen (S), 2015-03-10:
Folketinget noterer sig, at det er de internationale idrætsorganisationer, som placerer værtskabet for internationale idrætsbegivenheder, og anerkender, at idrætsorganisationer er private interessefællesskaber, som bygger på medlemsdemokrati, hvorfor lederne af idrætsorganisationerne står til ansvar for deres beslutninger.
Ellen Trane Nørby (V), 2018-03-15:
Jeg synes, det er værd at notere sig, at der sådan set i høringssvarene grundlæggende er en opbakning til, at der skal ske en opstramning på området, også på baggrund af nogle tragiske sager, som i de mest alvorlige tilfælde har ledt til dødsfald på grund af punkterede lunger som følge af nåleakupunktur i brystkasseregionen.
Torsten Gejl (ALT), 2021-06-02:
Jeg tror faktisk, at mange af de forslag, vi har behandlet, aldrig var kommet op i Folketinget, hvis vi ikke havde sikret, at der var en sprække i Christiansborgs tykke mure, hvorigennem borgerne kan tvinger Folketinget til at behandle forslag, hvis man kan samle 50.000 underskrifter.
Kamal Qureshi (SF), 2003-05-06:
Det er at vælge mellem pest og kolera, som der også står i forslaget, det er at sige til de kvinder, som nogle mænd henter til Danmark, at enten skal de finde sig i den vold, som deres mænd udsætter dem for, eller også bliver de sendt retur til et land, der måske er meget fattigt, eller måske under alle omstændigheder til en tilværelse, hvor de skal starte forfra, måske oven i købet med et barn, efter den periode, de har opholdt sig i Danmark.
Johs. Poulsen (RV), 2010-01-29:
Men det, jeg egentlig ville spørge Venstres ordfører og den tidligere vicepræsident i Dansk Landbrug om, er, om han vil delagtiggøre hele Miljøudvalget i de beregninger, der ligger til grund for, at han siger, at der er 55.000 mennesker beskæftiget som følge af den danske svineproduktion, og også oplyse, hvor tallene kommer fra.
Lisbeth Bech Poulsen (SF), 2017-05-09:
Derfor støtter vi også helhjertet, at man selvfølgelig ikke skal have offentlige ydelser, hvis man rejser ud, og jeg synes også, at man i bemærkningerne kommer rundt omkring – hvad skal man sige – det retssikkerhedsmæssige i at sikre sig, at de rette myndigheder vurderer, om man reelt er udrejst, altså om man ikke bare er forsvundet på en ferie til Tyrkiet, men at der både er retssikkerhed for, at det reelt er den status, man har, og at de oplysninger også kun tilgår de myndigheder, de er beregnet til – altså fra politiet eller anklagemyndigheden til Udbetaling Danmark osv. osv. Jeg synes dog stadig væk, at der er en lille smule forvirring i forhold til netop det her med børnepenge.
Kristian Jensen (V), 2000-10-31:
At man altså dermed beder om, at folk behandler et alternativ, som de ikke har uddannelsen til, ville være rart at få bekræftet. Og ligeledes vil jeg gerne spørge ministeren om, hvorvidt ministeren, hvis han bliver forelagt eksempler, hvor disse afgifter kan have den modsatrettede effekt, bl.a. fordi alternativet til de varmepumper, man kender i dag, kræver et større energiforbrug end de nuværende og dermed en anden udledning af CO2 og dermed en belastning og ikke en forbedring, om skatteministeren så vil være klar til at kigge på de mislighold i aftalen og i forslaget.
Katrine Daugaard (LA), 2024-11-26:
Ikke desto mindre er vi nødt til at forholde os til, hvordan vi så vil sikre den her ensartethed i socialtilsynenes tilsynspraksis, for det er et velkendt problem, at de fem socialtilsyn har ganske forskellige praksisser, og at dem, der skal føres tilsyn hos, derfor bruger uhensigtsmæssig mange ressourcer på at efterleve uklare mål.
Ole Vagn Christensen (S), 2009-04-15:
Det er det, der er det interessante i det her, nemlig noget så naturligt som, at en a-kasse er villig til at udbetale, så snart den har sine papirer forelagt fra den ledige, og hvor der ikke er tale om komplicerede forhold, i forbindelse med at det er nødvendigt at foretage en yderligere sagsbehandling.
Leif Lahn Jensen (S), 2019-04-05:
Men vi må også bare konstatere, at der er for mange mennesker, der føler sig jagtet, som slet ikke kan arbejde mere og gerne vil have fred, og jeg kan jo ikke sige det tit nok: Hvis man er så syg, at man skal have en førtidspension, skal man selvfølgelig have en førtidspension.
Nick Zimmermann (DF), 2024-04-04:
Vi har jo set rundt i hele landet, hvordan asbest har skabt kæmpe udfordringer, når der bl.a. skal udskiftes de mange tage, som indeholder asbest, og således kan asbest også medføre store helbredsmæssige udfordringer i en sådan grad, at den mindste mængde støv jo kan have enorme konsekvenser for den enkelte, der indånder det.
Charlotte Antonsen (V), 2005-04-19:
Det ligger altså også sådan, at der ikke er kvalificeret flertal for forslaget i dets nuværende form, så man kan sige, at alle de lande, der har tilkendegivet, at de ikke kan stemme ja til det nuværende servicedirektiv, altså også er med til at forhindre, at vi får et nyt servicedirektiv, der ser ud som det, vi kender i dag.
Hans Christian Schmidt (V), 2002-05-08:
Og så kommer det: »Specielt med hensyn til miljøfremmede stoffer i økosystemet kan i en del tilfælde af dioxin og dioxinlignende PCB og TBT osv. konstateres utilstrækkelig viden om udledning, transport og koncentration af stoffer, der kan være af betydning for fødevaresikkerheden.« Så det indgår jo klart i en samling.
Pernille Skipper (EL), 2016-03-17:
Det her direktiv om tolke- og oversættelsesbistand i straffesager er en af de retsakter, der blev fravalgt, da Socialdemokraterne, Venstre, Det Radikale Venstre, Socialistisk Folkeparti og Konservative fastlagde afstemningstemaet for folkeafstemningen om det danske EU-retsforbehold tilbage i december.
Elisabeth Arnold (RV), 2002-03-20:
For et stykke tid siden prøvede hr. Kristian Jensen at besvare fru Marianne Jelveds spørgsmål om det frie valg og sandheden om det frie valg, men hr. Kristian Jensen kom ikke ind på en ordentlig besvarelse af fru Marianne Jelveds spørgsmål.
Pernille Rosenkrantz-Theil (S), 2020-04-29:
Ja, det mener jeg faktisk at de bør kunne i en eller anden udstrækning, og derfor er jeg også indstillet på, at vi tager en snak med hinanden om det, altså forstået på den måde, at jeg synes, at vi skal tage det op på vores næstkommende møde, hvor alle Folketingets partier mødes, og tage en drøftelse om det.
Per Clausen (EL), 2006-11-16:
Det, der står tilbage – og det er uanset videnskabelighed eller ikkevidenskabelighed i de undersøgelser, der er foretaget på Danmarks Tekniske Universitet og Aalborg Universitet – er, at universitetslærerne siger: Vi har fået mindre frihed til at forske, vi bruger mere tid på bureaukrati og mindre tid på forskning, og vi føler, at vi har fået dårligere mulighed for at deltage i en åben debat om forskningen.
Per Clausen (EL), 2005-05-19:
Så der kunne måske godt være en samfundsmæssig interesse, som ikke altid er identisk med private firmaers interesser, og som måske godt kunne tyde på, at planlægning, selv om fru Charlotte Dyremose mener, der er dårlige erfaringer med planøkonomi, kunne være en fornuftig idé.
Christine Antorini (S), 2016-02-03:
Nu er det sådan, at Uddannelses- og Forskningsudvalget har haft fornøjelsen af at være på studietur sammen med ministeren til Oxford og Cambridge, to eliteuniversiteter, hvor der er meget inspiration at hente, selv om vilkårene, som de universiteter kan arbejde under, ikke mindst økonomisk, er helt ulig danske universiteters.